ROBIN HOOD SE SLAAPPLEK | BILTONG & POT- ROAST
ROBIN HOOD SE SLAAPPLEK
April 17, 2017 by Biltong & Pot-roast
Soos ‘n bejaarde dame met ‘n Zimmerraam staan sy daar met haar swaar takke gestut. Daar is talle ouer dinge op aarde, dit gee ek toe. Maar bitter min van hulle lewe vandag nog.
Die inligting op ‘n bord by die boom dui die ouderdom aan as ongeveer 1150 jaar. Dit is oud!
Toe Jan van Riebeeck voet aan wal in Suid-Afrika gesit het, was die boom reeds 800 jaar oud. Daar word vertel dat Robin Hood en sy manne skuiling onder hierdie boom gesoek het – daar in die bekende Sherwood Forest.
Volgens oorlewering was Robin Hood ‘n vrygewige misdadiger, vernuftige swaardvegter en boogskutter wat met sy “Merry Men” in Sherwood Forest gebly het. Die term “merry men” was aanvanklik ‘n algemene omskrywing vir volgelinge van ‘n misdadiger, ‘n ridder of soortgelyke leiers.
Daar is talle weergawes van Robin Hood se verhaal en oor die eeue heen is baie kinkels en stertjies bygevoeg. Hollywood het ook ‘n swaar hand gehad met die byvoeg van ekstra kleur en geur en dramas. Daar word, byvoorbeeld, in geen historiese bron melding gemaak van die skone “Maid Marion” nie en Errol Flynn, geklee in ‘n pikante groen kostuum, het ‘n bepaalde beeld geskep van die held wat van die rykes gebuit het om vir die armes te gee.
Die eerste verwysing na Robin Hood en sy manskappe, was in 1377 en die Sloane manuskrip beskryf bepaalde gebeure wat aandui dat Robin in 1160 gebore is.
Hoe dit ook al sy, die man met sy boog en pyle het oor die eeue heen talle mense se verbeelding op sleeptou geneem.
Hy en sy bende het in die Sherwood Forest geskuil – ‘n enorme, boomryke area.
Bewyse van flintgereedskap verklap dat die woud deur prehistoriese jagters gebruik is. Later, tydens die laat Ystertydperk en Romeinse bewind, was die woud bewoon en boerdery was algemeen. Teen die negende eeu het die boerderygemeenskap hulle merk op die Sherwood-landskap begin maak en talle van daardie gemeenskappe bestaan vandag nog. Plekname wat met “by” eindig, soos Thoresby, het ‘n Skandinawiese oorsprong, “thorp”, soos in Gleadthorpe is Deens en “feld” (“field”), soos Mansfield is Romeins.
Die naam, Sherwood, is die eerste keer in 958 aangeteken toe dit “Sciryuda” (“die woud behoort aan die landheer – “shire”) genoem is. Na die Normandiese inval in 1066, is die woud as koninklike jagveld gebruik. Die ruïnes van Koning Johannes se jaghuis kan vandag nog naby die dorpie, King Clipstone gesien word.
Ons besoek die afgelope naweek was in die vroeë lente met die bome wat nog relatief blaarloos staan. Maar die atmosfeer van duisende jare was nogtans teenwoordig.
As daar nou ooit ‘n tyd was dat ek gewens het om iemand se lewensverhaal te hoor, dan was dit gister by dáárdie boom – Major Oak, soos hy bekend staan. Dink net as jy ‘n toestel aan hierdie pragboom kon koppel om grepe uit sy millennium-oue bestaan op ‘n skerm te kon sien!
This entry was posted in Monochroom Reenboog and tagged Afrikaans, Afrikaanse boeke, André Fourie, MONOCHROOM REENBOOG, Nottingham, Robin Hood, Sherwood Forest, Travel. Bookmark the permalink.
← DIE MERKWAARDIGE VERHAAL VAN TIP, DIE SKAAPHOND
DAAI NAAKTE BOLIP →
15 thoughts on “ROBIN HOOD SE SLAAPPLEK”
Alice Hendriks says:	 April 17, 2017 at 10:55 pm
Betowerend, André! Baie dankie. Met my liefde vir bome het jy my verbeelding absoluut aangegryp.
Biltong & Pot-roast says:	 April 18, 2017 at 9:54 am
Ek het lank gelede met ‘n vername man op die Kovsiekampus gestap toe hulle die plein tussen die Regsfakulteit en die Van der Merwe-Scholtzsaal verander het. Talle bome het in die slag gebly en ek het vir die man genoem dat dit vir my so hartseer is. Hy merk toe op dat hy geen gevoel vir ‘n boom het nie. Vir hom is dit brandhout of meubels. Eina!!
seegogga says:	 April 17, 2017 at 11:02 pm
Baie interessant. The stuff dreams are made of.
Biltong & Pot-roast says:	 April 18, 2017 at 9:45 am
O beslis! Vra maar vir Holywood. Oor die jare heen is daar meer as 72 films met Robin Hood as tema gemaak en omtrent net so baie TV-produksies. Die storie raak net nooit oud nie.
perdebytjie says:	 April 18, 2017 at 6:08 am
Dis baie interessant!Jou foto’s is pragtig,dankie!
Biltong & Pot-roast says:	 April 18, 2017 at 9:47 am
Dankie Perdebytjie. Ek neem sommer met my ou selfoontjie. Eendag as ek groot is, gaan ek vir my ‘n properse kamera koop.
perdebytjie says:	 April 18, 2017 at 12:25 pm
Wel,dis pragtige foto’s !Deesdae is die selfoonfoto’s van hoogstaande gehalte.Skep net probleme,wanneer mens foto’s wil vergroot.
Rene Spalding says:	 April 18, 2017 at 8:42 am
Hierdie is werklik betowerend. Hier moet ek nog eendag gaan kuier. Ek verloor myself so tussen hierdie pragtige idee van Robin Hood, die bome en die mooi natuurskoon. Baie interessante skrywe.
Biltong & Pot-roast says:	 April 18, 2017 at 9:50 am
Dit was vir my ook ongelooflik betowerend – hier waar natuur en duisende jare se menslike geskiedenis bymekaar kom. Jy het gister van die pragtige dele in SA geskryf – wat mens elke keer oorweldig. Baie mense dink Londen is Engeland – rye en rye huise en rooi busse – maar besef nie die pragtige natuurskoon wat hierdie land ook bied nie.
HesterLeyNel says:	 April 18, 2017 at 3:46 pm
Baie interessante onderwerp en pragtige fotos., veral die … ahem … bejaarde dame met ‘n Zimmerraam 😀
Biltong & Pot-roast says:	 April 18, 2017 at 7:38 pm
Ha-ha, ja Hester, ek kon nie mooi besluit of die boom ‘n ou vader of ‘n ou moeder is nie en daarom praat ek aan die begin van die “ou dame” en eindig met “hy”. Dalk het die naam wat hulle aan die boom gegee het (Major Oak) my hier na die einde toe beinvloed. Toe ek die stutte onder die boom se takke sien, toe kom die beeld van ‘n waardige ou tannie met krukke (of iets) by my op.
HesterLeyNel says:	 April 18, 2017 at 8:09 pm
Haha. Dis darem almal baie mooi fotos.
Biltong & Pot-roast says:	 April 18, 2017 at 8:26 pm
Dankie, jongie. Toe ek jonk was (laaaank gelede) het ek ‘n redelike kamera gehad en dit geniet om foto’s te neem. Nou het ek nie ‘n kamera nie en neem sommer met my ou foontjie. Maar eendag…
annette le Grange says:	 April 18, 2017 at 4:17 pm
Ag, dan se die mense feetjies en kabouters bestaan nie…..met sulke ou bome wil ek my ampers verbeel dat hulle ook daarvan deel is, stem saam met die kommentare, die foto’s is pragtig!!!
Biltong & Pot-roast says:	 April 18, 2017 at 7:33 pm
Annette, ek is so baie bly jy noem dit, want ek het dieselfde gevoel gehad, maar wou dit nie noem nie – netnou dink die mense die ou man word nou kens. Maar daar is beslis ‘n wonderlike atmosfeer, iets magies, nie net by die boom nie, maar sommer deur die hele woud. Dit neem werklik baie min verbeelding om jou in die wonderwereld van “die onsienbare, die onbekende” te begewe.